Euroopa Parlamendi valimised on Rootsis varasemast olulisemal kohal | ERR | Valimised
1990. aastatel moderaadina Rootsi parlamenti kuulunud Peeter Luksep rääkis Vikerraadio saatele “Uudis+”, et Euroopa Liidu poliitika üle tuntakse Rootsis kasvavat huvi.
Eurovalimisi varjutavad sel aastal Rootsis septembris toimuvad sisevalimised. “Ma arvan, et kõik erakonnad on otsustanud jätta Euroopa valimised teisejärgulisena selle varju,” rääkis Luksep. Tänavatel ei ole tema sõnul kampaaniat üldse näha, mis ei ole Rootsi kohta tavaline.
Euroopa Parlamendi valimiste vastu huvi olemas ning on tehtud mõned debatid ja küsitlused. Inimeste huvi on Luksepa hinnangul tõusnud ning sellele aitavad kahed valimised sama aasta jooksul pigem kaasa. Gallupi tulemused on näidanud, et valimisaktiivsus võiks seekord samuti tõusta ning jõuda üle 50%. Eelmistel Euroopa Parlamendi valimistel oli see 45%.
“Euroopa Liidus olek on praeguseks ajaks palju loomulikum, Rootsi valitsus näitab suuremat huvi euro vastu, Rootsi ajakirjandus näitab suuremat huvi ja valijad näitavad suuremat huvi. Kui see oli väga varjus esimestel Rootsi valimistel, siis tänapäeval on ta siiski saavutanud Rootsi poliitikaelus olulisema koha,” rääkis Luksep.
Üleeuroopaliste teemade ringist on Rootsis praegu arutluse all toiduohutus, keskkonnaküsimused, palkade ja tööturu regulatsioonid, majanduskasv Euroopas ning vabakaubanduslepingud. Lisaks ollakse Rootsis mures Euroopa riikide pärast, kes on sõltuvad Venemaalt imporditavast naftast. “Rootsi poolt on väga ühene toetus sellele, et Euroopa Liit korraldaks Euroopa energiajulgeolekut paremini,” ütles Luksep.